Nordic Capital ætlar annaðhvørt at selja ella skráseta danska feeder- og shortsea-operatørin Unifeeder á keypskálanum. Beint undan nýggjárinum gjørdi eigarin av Unifeeder, Nordic Capital, avtalu við teir báðar íløgubankarnar, Jefferies og Citi, um at royna at selja felagið. Í øðrum lagi kann tilgongdin enda við eini skráseting á keypskálanum. Tað skrivar Berlingske Business. Í 2013 keypti Nordic Capital Unifeeder frá bretska kapitalgrunninum Montagu fyri umleið fýra mia. krónur. So seint sum í november í fjør tók fyrrverandi stjórin í A. P. Møller-Mærsk, Nils Smedegaard Andersen, við sum nýggjur nevndarformaður í Unifeeder. Hann vil ongar viðmerkingar gera um tilgongdina, skrivar Berlingske, sum heldur ikki kundi fáa eina viðmerking frá Nordic Capital. Netverkið hjá Unifeeder fevnir í dag um 96 havnir í Norður- og Vesturevropa, Miðjarðarhavinum umframt í Svartahavinum.